**GTCI 2018: Naučme sa zužitkovať talenty**

**V medzinárodnom rebríčku krajín podľa schopnosti zužitkovať talenty sa Slovensko umiestnilo na 40. priečke. Vyplýva to z každoročného prieskumu s názvom Globálny index konkurencieschopnosti talentov (GTCI, *The Global Talent Competetiveness Index*).**

**Bratislava 26. február 2018** – Na pravidelnom hodnotení jednotlivých krajín a ich schopnosti rozvíjať, priťahovať a udržiavať talentysa podieľa spoločnosť The Adecco Group, svetový líder v oblasti ľudských zdrojov, spolu s ďalšími partnermi INSEAD\* a Tata Communications\*. Len na porovnanie, v roku 2016 sa Slovensko umiestnilo na 27. a vlani na 37. pozícii. Toho roku skončilo na 40. mieste zo 119 hodnotených štátov.

**Kto je najlepší?**

Miesto na čele rebríčka obhájili Švajčiari, za ktorými sa umiestnil Singapur a na tretej priečke Spojené štáty americké. Ako vidieť v tabuľke, ďalšie štyri miesta patria škandinávskym štátom.

**Top desať krajín podľa GTCI**

|  |  |  |  |
| --- | --- | --- | --- |
| 1 | Švajčiarsko | 6 | Švédsko |
| 2 | Singapur | 7 | Dánsko |
| 3 | USA | 8 | Spojené kráľovstvo |
| 4 | Nórsko | 9 | Holandsko |
| 5 | Fínsko | 10 | Luxembursko |

Celkovo v prvej 25-ke figuruje až 16 európskych krajín. Zo susedných štátov nás predbehlo Rakúsko (18.), Česko (25.), Slovinsko (28.) a Poľsko (39.). Na druhej strane sa Slovensko umiestnilo lepšie než viaceré krajiny porovnateľné veľkosťou či ekonomickou výkonnosťou (Maďarsko, Grécko, Chorvátsko, Srbsko, Bulharsko, Rumunsko).

**Naše silné a slabé stránky**

Hodnotenie podrobne mapuje silné i slabšie stránky štátov v schopnosti využívať svoj ľudský potenciál. Prednosťou Slovenska sú relatívne dobré výsledky v oblasti profesijných a technických zručností. Slabšou stránkou je schopnosť lákať a motivovať talenty, umožniť ich rast. Slovensko tiež podľa hodnotenia dosahuje prijateľnú mieru rovnosti pohlaví, avšak má čo zlepšiť v tolerancii voči menšinám a migrantom.

**Heslom je rozmanitosť**

Talent je podľa tvorcov rebríčka GTCI najsilnejším zdrojom, ktorý poháňa konkurencieschopnosť a posilňuje úroveň krajiny, mesta či organizácie. Tohtoročná správa sa potom nesie pod heslom Rozmanitosť talentov ako pohon ku konkurencieschopnosti. Kľúčom k úspechu je totiž nielen rozmanitosť jednotlivých druhov nadania – teda schopností v oblasti techniky, vedy, umenia či sociálnych zručností –, ale aj rozmanitosť ľudí z rôznych kultúr, štátov či sociálnych prostredí.

**Čo prispieva k využívaniu ľudského potenciálu?**

Pre schopnosť krajiny využiť potenciál talentovaných ľudí je dôležitých niekoľko faktorov:

**1. Pokročilý vzdelávací systém.** Dôležité pritom je, aby sa vzdelávanie zameriavalo nielen na technické, ale aj na ľudské, sociálne a projektové zručnosti.

**2. Flexibilné podnikateľské prostredie a vhodná politika zamestnanosti**, čo znamená aj novú podobu zamestnaneckých vzťahov. Dôležitejšia než autorita a hierarchia je dnes spolupráca, predovšetkým pri vzniku a uplatňovaní inovácií. Namiesto doterajšej lineárnej kariéry a dlhodobého pracovného úväzku v jednej firme dostáva prednosť flexibilná práca a celoživotné vzdelávanie. V Európe a USA dnes tretinu zamestnancov predstavujú samostatne zárobkovo činné osoby. A v USA tvoria dve tretiny tzv. flexibilní zamestnanci. Vyplýva to z faktu, že svetová ekonomika je premenlivá a poháňaná rýchlymi technologickými zmenami, na ktoré treba reagovať.

**3.** **Otvorenosť vnútorná**, teda **podpora sociálnej mobility**, čo znamená dať príležitosť ľuďom zo sociálne slabšieho prostredia či z odľahlejších regiónov.

**4. Otvorenosť vonkajšia**, teda **podpora medzinárodnej mobility**, predstavuje otvorenosť voči nadaným ľuďom bez ohľadu na ich pôvod, rasu či národnosť. Ako konštatuje správa GTCI, etnicky rozmanité spoločnosti majú o 35 percent vyššiu pravdepodobnosť podať lepší výkon. Talenty z iných krajín sa napríklad v USA častejšie stávajú podnikateľmi a inovátormi. A vo Švajčiarsku pochádza z radov imigrantov až 45 percent skúsených pracovníkov v oblasti chemického, farmaceutického a biotechnologického priemyslu.

Pre zaujímavosť, v rebríčku GTCI sa hodnotia nielen štáty, ale i jednotlivé mestá. Medzi nimi je na prvom mieste Zürich, po ňom nasledujú škandinávske metropoly Štokholm, Oslo, Kodaň a Helsinki. Praha sa umiestnila na 28. a Bratislava na 45. priečke.

Kompletná štúdia Globálny index konkurencieschopnosti talentov [link](https://www.insead.edu/sites/default/files/assets/dept/globalindices/docs/GTCI-2018-report.pdf)

\* Informácie o inštitúciách

INSEAD – The Business School for the World

[www.insead.edu/](http://www.insead.edu/)

Tata Communications – Globálny poskytovateľ telekomunikačných riešení a služieb

www.tatacommunications.com

**Kontakt pre médiá**

Petr Douda, Marketing manager CZ & SK, ADECCO spol. s r.o.

+420 607 034 631

petr.douda@adecco.com

Diana Nackinová, Marketing specialist, ADECCO Slovakia, s. r. o.

+421 902 902 422

diana.nackinova@adecco.com

Simona Kralovičová, projektová manažérka, Produkcia, s. r. o.

+421 2 5296 2011

kralovicova@produkcia.eu